„WARZONE'I“ VARAJANE SURM? Tänavune „Call of Duty“ plaanib tagasi tuua „Blackouti“ | Esport
„WARZONE'I“ VARAJANE SURM? Tänavune „Call of Duty“ plaanib tagasi tuua „Blackouti“
Toimetas Sten Kohlmann, 10. juuni 2020, 12:34
„Call of Duty: Warzone“ on osutunud korralikuks hitiks. Viimaste andmete järgi on battle royale mängul üle 60 miljoni kasutaja. Selle valguses kõlab pisut veidralt, et uusimate kuulujuttude sõnul kavatseb Activision sel sügisel tagasi tuua „Call of Duty: Blackouti“.
Tänavuse „Call of Duty“ eest vastutab populaarse „Black Ops“ alamseeria arendaja Treyarch. Just toosama stuudio tõi meieni sarja esimese katsetuse battle royale žanris. „Black Ops 4“ komplektis peituv mängulaad kandis nime „Blackout“ ning kuigi selle start oli üpriski edukas, ei saatnud seda sarnane edu nagu „Warzone'i“.
Kui uskuda sahinaid, kavatseb Activsion sel aastal (mingil moel) uuesti „Blackoutiga“ katsetada.
See aga paneb küsimärgi alla „Warzone'i“ tuleviku. Populaarseimate battle royale mängude kasuks räägib asjaolu, et need küll muutuvad ajas (asupaigad kaardil, uued mehaanikad), ent platvorm ise (s.t. mäng) jääb samaks. Kahe paralleelse battle royale elamuse elus hoidmine ei tundu rahaliselt mõistlik idee, samuti oleks veider ka populaarse brändi nime vahetada.
Veelgi veidramalt tundub antud kõlakas siis, kui võtame arvesse asjaolu, et „Warzone'i“ kaardilt võib juba praegu leida vihjeid tänavuse „Call of Duty“ kohta. Väidetavalt on 2020. aasta sissekanne uusversioon kümme aastat varem ilmunud „Call of Duty: Black Opsist“.
"Call of Duty: Blackout"